ກອງປະຊຸມສະໄໝສາມັນເທື່ອທີ 2 ຂອງສະພາແຫ່ງຊາດ ຊຸດທີ VII ໄດ້ໄຂຂື້ນຢ່າງເປັນທາງການ ໃນວັນທີ 7 ທັນວາ 2011 ທີ່ສະພາແຫ່ງຊາດ ໂດຍເປັນກຽດເຂົ້າຮ່ວມຂອງພະນະທ່ານ ຈູມມາລີ ໄຊຍະສອນ ເລຂາທິການໃຫຍ່ຄະນະບໍລິຫານງານສູນກາງພັກ ປະທານປະເທດ ແຫ່ງ ສປປ ລາວ ຊຶ່ງມີບັນດາກຳມະການກົມການເມືອງ ຄະນະເລຂາທິການສູນກາງພັກ ບັນດາສະມາຊິກສະພາແຫ່ງຊາດ ແລະ ແຂກຖືກເຊີນ.
ທ່ານນາງ ປານີ ຢາທໍ່ຕູ້ ປະທານສະພາແຫ່ງຊາດ ໄດ້ຂື້ນກ່າວໄຂກອງປະຊຸມຄັ້ງນີ້ ຊຶ່ງບາງຕອນທ່ານໄດ້ກ່າວວ່າ: 2011 ເປັນປີທຳອິດແຫ່ງການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ IX ຂອງພັກ ກໍຄືແຜນພັດທະນາເສດຖະກິດ-ສັງຄົມ 5 ປີ ຄັ້ງທີ VII ຊຶ່ງ ພັກ-ລັດ ເອົາໃຈໃສ່ຊີ້ນຳຢ່າງໃກ້ຊິດຕິດແທດ ແລະ ດ້ວຍຄວາມສູ້ຊົນບຸກບືນດ້ານລະບົບການເມືອງຂອງບັນດາຂະແໜງການ ອຳນາດການປົກຄອງທ້ອງຖິ່ນທຸກຂັ້ນ ກໍຄືບັນດາພາກສ່ວນເສດຖະກິດ-ສັງຄົມ ແລະ ປະຊາຊົນບັນດາເຜົ່າພວກເຮົາ ສາມາດຜ່ານຜ່າຂໍ້ຫຍຸ້ງຍາກ ແລະ ສິ່ງທ້າທາຍຕ່າງໆ ຊຶ່ງໄດ້ຮັບຜົນກະທົບຈາກພາຍນອກ ແລະ ສິ່ງທີ່ເກີດຂຶ້ນຢູ່ພາຍໃນປະເທດ ເຊັ່ນ: ໄພພິບັດທຳມະຊາດ ການເພີ່ມຂຶ້ນຂອງລາຄາສິນຄ້າ-ອື່ນໆ ແລະ ກໍສາມາດບັນລຸຜົນສຳເລັດໄດ້ໃນຫຼາຍດ້ານ ບໍ່ວ່າຈະເປັນການພັດທະນາເສດຖະກິດ-ສັງຄົມ ການສືບຕໍ່ຮັກສາສະຖຽນລະພາບທາງດ້ານການເມືອງ ແລະ ຄວາມສະຫງົບ ເປັນລະບຽບຮຽບຮ້ອຍທາງດ້ານສັງຄົມໂດຍພື້ນຖານ ແລະ ການຍົກສູງຊີວິດການເປັນຢູ່ຂອງປະຊາຊົນບັນດາເຜົ່າໄດ້ຮັບການ ປັບປຸງໃຫ້ດີຂຶ້ນເທື່ອລະກ້າວ ພ້ອມທັງເປີດກ້ວາງການພົວພັນຮ່ວມມືກັບບັນດາປະເທດພາກພື້ນ ແລະ ໃນໂລກ ອັນເປັນການເຊີດຊູບົດບາດອິດທິພົນຂອງ ສປປ ລາວ ໃນເວທີສາກົນນັບມື້ສູງຂຶ້ນ ແຕ່ຄຽງຄູ່ກັນນັ້ນ ພວກເຮົາຕ້ອງຮັບຮູ້ຄວາມເປັນຈິງ ຕີລາຄາຢ່າງຖືກຕ້ອງ ແລະ ພາວະວິໃສວ່າ ພວກເຮົາຍັງມີຂໍ້ຫຍຸ້ງຍາກ ແລະ ຂໍ້ຄົງຄ້າງ ອັນເນື່ອງມາຈາກຂອດຂອງການຄຸ້ມຄອງລັດ ຄຸ້ມຄອງເສດຖະກິດ-ສັງຄົມ ການບໍລິຫານຂອງລະບົບອຳນາດລັດຍັງບໍ່ທັນດີ ແລະ ເຂັ້ມງວດເທົ່າທີຄວນ ເປັນຕົ້ນແມ່ນການສໍ້ລາດບັງຫຼວງ ການຄ້າຂາຍຜິດກົດໝາຍ ອຸປະຕິເຫດຕາມທ້ອງຖະໜົນ ແລະ ການແກ້ໄຂປະກົດການຫຍໍ້ທໍ້ ຍັງເປັນສິ່ງທ້າທາຍຕໍ່ສັງຄົມພວກເຮົາ ການປະສານສົມທົບລະຫວ່ງອົງການອຳນາດລັດຂັ້ນຕ່າງໆ.
ກອງປະຊຸມຄັ້ງນີ້ ຈະໄດ້ສຸມໃສ່ຄົ້ນຄ້ວາພິຈາລະນາ ແລະ ຕົກລົງບາງບັນຫາທີ່ສຳຄັນ ເຊັ່ນ: ພິຈາລະນາບົດລາຍງານຂອງອົງການກວດສອບແຫ່ງລັດ ກ່ຽວກັບບົດສະຫຼຸບຂາດຕົວໃນການຈັດຕັ້ງປະຕິບັດແຜນງົບປະມານ ແຫ່ງລັດ ສົກປີ 2009-2010 ພິຈາລະນາບົດລາຍງານຂອງລັດຖະບານ ກ່ຽວກັບການຈັດຕັ້ງປະຕິບັດມາດຕະການໃນການແກ້ໄຂຜົນກະທົບຈາກ ໄພນ້ຳຖ້ວມ ແລະ ການຊຸກຍູ້ການຜະລິດລະດູແລ້ງ ຮັບຟັງການລາຍງານຂອງລັດຖະບານກ່ຽວກັບຍຸດທະສາດການປະຕິຮູບການ ສຶກສາ ໃນໄລຍະ 5 ປີຕໍ່ໜ້າ (2010-2015) ພິຈາລະນາກົດໝາຍ 13 ສະບັບ ໃນນັ້ນ ກົດໝາຍສ້າງໃໝ່ມີ 3 ສະບັບ ຄື: ກົດໝາຍວ່າດ້ວຍສະພາທະນາຍຄວາມ ກົດໝາຍວ່າດ້ວຍຫໍສະໝຸດ ແລະ ກົດໝາຍວ່າດ້ວຍການສົ່ງເສີມວິສາຫະກິດຂະໝາດນ້ອຍ ແລະ ກາງ ສ່ວນກົດໝາຍປັບປຸງມີ: ກົດໝາຍວ່າດ້ວຍງົບປະມານແຫ່ງລັດ ກົດໝາຍວ່າດ້ວຍການໂທລະຄົມມະນາຄົມ ກົດໝາຍວ່າດ້ວຍພາສີ ກົດໝາຍວ່າດ້ວຍອາກອນ ກົດໝາຍວ່າດ້ວຍຊັບສິນທາງປັນຍາ ກົດໝາຍວ່າດ້ວຍຢາ ແລະ ຜະລິດຕະພັນການແພດ ກົດໝາຍວ່າດ້ວຍອະນາໄມກັນພະຍາດ-ສຸຂະພາບ ກົດໝາຍວ່າດ້ວຍໄຟຟ້າ ກົດໝາຍວ່າດ້ວຍແຮ່ທາດ ແລະ ກົດໝາຍວ່າດ້ວຍປະກັນໄພ ນອກນັ້ນຍັງພິຈາລະນາບົດລາຍງານກ່ຽວກັບການຈັດຕັ້ງປະຕິບັດ ໜ້າທີ່ວຽກງານຂອງຄະນະປະຈຳສະພາແຫ່ງຊາດ ນັບແຕ່ກອງປະຊຸມຄັ້ງປະຖົມມະລຶກ ຫາ ກອງປະຊຸມສະໄໝສາມັນເທື່ອທີ 2 ຂອງສະພາແຫ່ງຊາດ ຊຸດທີ VII ພ້ອມທັງຮັບຟັງການປະກອບຄຳຄິດເຫັນຂອງສູນກາງແນວລາວສ້າງຊາດ ຕໍ່ບົດລາຍງານຂອງປະຈຳສະພາແຫ່ງຊາດ.